internet vaartha 138 Views
అనిశ్చితితో ముగిసిన మార్కెట్లు
ముంబై : ఇన్వెస్టర్లు ఎక్కువగా ఫెడ్‌రిజర్వు సమావేశం, బ్యాంక్‌ ఆఫ్‌జపాన్‌ పాలక వర్గ సమావేశం వివరాలపై దృష్టిపెట్టడం, హెల్త్‌కేర్‌ రంగంలో రెండోఅతిపెద్ద కంపెనీ డా.రెడ్డీస్‌ లాబ్స్‌ ఫలితాల్లో వెనుకబడటం వంటివి మార్కెట్లు నష్టాల్లో ముగియడానికి కారణం అయ్యాయి. నిఫ్టీ 8600 దిగువన ముగిస్తే డా.రెడ్డీస్‌ ఐదుశాతం దిగజారింది. బిఎస్‌ఇ సెన్సెక్స్‌్‌ 119 పాయింట్లు క్షీణించి 27,977 పాయింట్ల వద్ద ముగిసింది. నిఫ్టీ 50 సూచి 45 పాయింట్లు క్షీణించి 8591వద్ద ముగిసింది. మార్కెట్లలో బెంచ్‌మార్క్‌ సూచీలు 52 వారాల గరిష్టస్థాయి నుంచి కొంతమేర దిగజారాయి. ప్రపంచ కేంద్ర బ్యాంకుల పాలక వర్గ సమీక్షల వివరాలపై ట్రేడర్లు ఎక్కువ దృష్టి పెట్టారు. వీటితోపాటు జూలై ఎఫ్‌అండ్‌ఒ కాల పరిమితి ముగియడం కూడా కీలకం అయింది. వర్షాకాల సమావేశాల్లో జిఎస్‌టి బిల్లు ఆమోదంపై కూడా కొంత ఇన్వెస్టర్లు సందేహాలతో ఉన్నారు. బిఎస్‌ఇ మిడ్‌క్యాప్‌, స్మాల్‌క్యాప్‌ సూచీలు 0.2 శాతం, స్మాల్‌క్యాప్‌ 0.7శాతంగా ఉన్నాయి. అలాగే ఆర్‌బిఐ గవర్నర్‌ రఘురామ్‌ రాజన్‌ నిర్వహించనున్న ఆగస్టు 2వతేదీ చివరి సమీక్ష పై కూడా ఎక్కువ గురి ఉంది. దేశీయ మార్కెట్లలో యాక్సిస్‌ బ్యాంకు 3 శాతం పెరిగింది. నికరలాభాలు 1558 కోట్లకు పడిపోయింది. రానిబాకీల భారమే ఎక్కువ కనిపించింది. ఇతర షేర్లపరంగా శోభా నాలుగుశాతం పెరిగింది. కంపెనీ రియాల్టీ రంగంలో అగ్రగామిగా ఉంది. 1.76 మిలియన్ల వాటాలు ప్రస్తుత షేర్‌ హోల్డర్ల నుంచి తిరిగి 58 కోట్లకు కొనుగోలు చేస్తున్నట్లు ప్రకటించింది. ఇక బజాజ్‌ ఫైనాన్స్‌ పదిశాతం పెరిగింది. త్రైమాసిక ఫలితాల్లో 54శాతం వృద్ధి కనిపించింది. మారుతి సుజుకి రెండుశాతం దిగజారింది. 23శాతం నికర లాభాలు పెరిగాయి. డా.రెడ్డీస్‌లాబ్స్‌ ఐదు శాతం ఎన్‌ఎస్‌ఇలో దిగజారాయి. నికరలాభం 75శాతం క్షీణించింది. గట్టిపోటీ, అమెరికా వంటి దేశాల్లో అమ్మకాల ఒత్తిడి ఇందుకు కీలకం అయింది. ఎస్‌బిఐ అసోసియేట్‌ బ్యాంకు స్టేట్‌బ్యాంక్‌ ఆఫ్‌ మైసూర్‌ 471.88 కోట్ల నష్టాలు చవి చూసింది. రానిబాకీల భారం మరింతగా పెరిగింది. ఏడు రెట్లు కేటాయింపులు పెంచడంతో నష్టాలు పెరిగాయి. షేర్లు ఒకటి శాతం దిగజారాయి. స్వరాజ్‌ ఇంజన్స్‌ ఒకటిశాతం లాభపడ్డాయి. ట్రాక్టర్ల విక్రయాలు పెరగడంతో కొంత లాభాలు పెంచుకోగలిగింది. టివిఎస్‌ మోటార్స్‌ రెండు శాతం దిగజారింది. 21శాతం నికరలాభాలు పెరిగినప్పటికీ షేర్లు క్షీణించాయి.